b'\n_START_ARTICLE_\nVrhovno dr\xc5\xbeavno to\xc5\xbeilstvo Republike Slovenije\n_START_PARAGRAPH_\nVrhovno dr\xc5\xbeavno to\xc5\xbeilstvo Republike Slovenije, ki ga vodi Generalni dr\xc5\xbeavni to\xc5\xbeilec Republike Sovenije, je organizirano v oddelke: Kazenski oddelek, Oddelek za civilne in upravne zadeve, Oddelek za izobra\xc5\xbeevanje in strokovni nadzor, Oddelek za organizacijo in razvoj upravljanja. Pri Vrhovnem dr\xc5\xbeavnem to\xc5\xbeilstvu Republike Slovenije deluje kot notranja organizacijska enota Strokovno informacijski center._NEWLINE_Vrhovno dr\xc5\xbeavno to\xc5\xbeilstva Republike Slovenije opravlja dr\xc5\xbeavnoto\xc5\xbeilske funkcije pred Vrhovnim sodi\xc5\xa1\xc4\x8dem Republike Slovenije, ter usklajevalne, nadzorstvene in izobra\xc5\xbeevalne dejavnosti nad okro\xc5\xbenimi dr\xc5\xbeavnimi to\xc5\xbeilstvi in Specializiranim dr\xc5\xbeavnim to\xc5\xbeilstvom Republike Slovenije._NEWLINE_Enajst okro\xc5\xbenih dr\xc5\xbeavnih to\xc5\xbeilstev opravlja naloge prvostopenjskega organa. Na okro\xc5\xbena dr\xc5\xbeavna to\xc5\xbeilstva so razporejeni okrajni dr\xc5\xbeavni to\xc5\xbeilci, okro\xc5\xbeni dr\xc5\xbeavni to\xc5\xbeilci in vi\xc5\xa1ji dr\xc5\xbeavni to\xc5\xbeilci. Njihovo obmo\xc4\x8dje delovanja zajema enajst okro\xc5\xbenih sodi\xc5\xa1\xc4\x8d. Dr\xc5\xbeavni to\xc5\xbeilci iz teh okro\xc5\xbenih to\xc5\xbeilstev pa delujejo tudi pred okrajnimi sodi\xc5\xa1\xc4\x8di na njihovem obmo\xc4\x8dju. Nekatera okro\xc5\xbena dr\xc5\xbeavna to\xc5\xbeilstva imajo zunanje oddelke kot organizacijske enote._NEWLINE_Pri okro\xc5\xbenih dr\xc5\xbeavnih to\xc5\xbeilstvih na sede\xc5\xbeu vi\xc5\xa1jih sodi\xc5\xa1\xc4\x8d (Ljubljana, Maribor, Celje, Koper) so organizirani oddelki za usklajevanje in razporejanje zadev, ki se obravnavajo pred vi\xc5\xa1jimi sodi\xc5\xa1\xc4\x8di (Prito\xc5\xbebeni oddelek)._NEWLINE_Najzahtevnej\xc5\xa1a kazniva dejanja, katerih pregon terja posebno organiziranost in usposobljenost dr\xc5\xbeavnih to\xc5\xbeilcev ter najvi\xc5\xa1jo raven u\xc4\x8dinkovitosti, obravnava Specializirano dr\xc5\xbeavno to\xc5\xbeilstvo Republike Slovenije. _NEWLINE_Dr\xc5\xbeavno to\xc5\xbeilstvo redno je sodeluje s policijo in z drugimi organi odkrivanja kaznivih dejanj, kot so Finan\xc4\x8dna uprava Republike Slovenije (FURS), Ra\xc4\x8dunsko sodi\xc5\xa1\xc4\x8de Republike Slovenije, Urad RS za nadzor iger na sre\xc4\x8do, Urad RS za prepre\xc4\x8devanje pranja denarja, Agencija RS za trg vrednostnih papirjev, Urad RS za varstvo konkurence._NEWLINE_Skladno z zakonom generalni dr\xc5\xbeavni to\xc5\xbeilec Dr\xc5\xbeavnemu zboru Republike Slovenije vsako leto do konca maja predlo\xc5\xbei Skupno poro\xc4\x8dilo o delu dr\xc5\xbeavnih to\xc5\xbeilstev, to\xc5\xbeilstvo redno sodeluje tudi z Odborom Dr\xc5\xbeavnega zbora za notranjo politiko, javno upravo in pravosodje._NEWLINE_Sede\xc5\xbe Vrhovnega dr\xc5\xbeavnega to\xc5\xbeilstva RS je na Trgu OF 13 v Ljubljani.'